b'\n_START_ARTICLE_\nRugin\xc4\x97 duona\n_START_PARAGRAPH_\nRugin\xc4\x97 duona\xc2\xa0\xe2\x80\x93 duona, kurioje ruginiai miltai arba rupiniai sudaro ne ma\xc5\xbeiau kaip 90\xc2\xa0% viso milt\xc5\xb3 arba rupini\xc5\xb3 kiekio. \xc5\xa0i duona paprastai b\xc5\xabna tamsesn\xc4\x97 ir skalsesn\xc4\x97 u\xc5\xbe kvietin\xc4\x99 duon\xc4\x85, jos skonis sodresnis._NEWLINE_Tikra rugin\xc4\x97 duona yra vienas geriausi\xc5\xb3 B grup\xc4\x97s vitamin\xc5\xb3, gele\xc5\xbeies ir magnio \xc5\xa1altini\xc5\xb3. Sveikiausia rugin\xc4\x97 duona yra tokia, kuri kepama ne su miel\xc4\x97mis, o raugu, mat jis organizmui daug naudingesnis._NEWLINE_Nuo seno lietuviai augino ne kvie\xc4\x8dius, o rugius. Jiems augti klimatin\xc4\x97s s\xc4\x85lygos Lietuvoje yra itin palankios. \xc5\xbdieminiai rugiai\xc2\xa0\xe2\x80\x93 nelep\xc5\xabs, gerai \xc5\xa1al\xc4\x8dius paken\xc4\x8diantys javai, geriau u\xc5\xbe kitus auga nederlingose, lengvose ir sausose sm\xc4\x97lio dirvose. Rugi\xc5\xb3 derliai yra pastovesni negu \xc5\xbeiemini\xc5\xb3 kvie\xc4\x8di\xc5\xb3._NEWLINE_Tradici\xc5\xa1kai kepamos rugin\xc4\x97s duonos Lietuvoje pripa\xc5\xbeintos tautiniu paveldu, o Dauj\xc4\x97n\xc5\xb3 namin\xc4\x97 duona tapo \xc5\xa1e\xc5\xa1tuoju lietuvi\xc5\xa1ku saugomu paveldu Europos S\xc4\x85jungoje._NEWLINE_Viduram\xc5\xbeiais rugin\xc4\x97 duona buvo pagrindinis maisto gaminys daugelyje \xc5\xa1ali\xc5\xb3, tarp j\xc5\xb3 ir Lietuvoje. Pastaroji duona buvo vartojama Skandinavijos, Baltijos \xc5\xa1alyse, Lenkijoje, Rusijoje, Nyderlanduose, Belgijoje, Pranc\xc5\xabzijoje, Vokietijoje, Did\xc5\xbeiojoje Britanijoje.'